แบงก์ซีไอเอ็มบีช่วยลูกหนี้น้ำท่วม
ธนาคารซีไอเอ็มบี ไทย ออก 3 มาตรการ ช่วยเหลือลูกหนี้ที่ได้รับผลกระทบจากน้ำท่วม
30 ต.ค. 2565

ธนาคารซีไอเอ็มบี ไทย ออก 3 มาตรการ ช่วยเหลือลูกหนี้ที่ได้รับผลกระทบจากน้ำท่วม
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคาร ซีไอเอ็มบี ไทย กล่าวว่า ธนาคารมีความตั้งใจที่จะเป็นส่วนหนึ่งในการช่วยแบ่งเบาความเดือดร้อนให้แก่ลูกค้าของธนาคารที่ประสบอุทกภัย โดยได้ออกมาตรการ 3 ทางเลือกเพื่อบรรเทาภาระของลูกค้าสินเชื่อรายย่อยที่ประสบภัย  
สำหรบลูกค้าปกติทั้งสินเชื่อบุคคลมีหลักประกัน และสินเชื่อบุคคลไม่มีหลักประกัน   สามารถพิจารณาเลือกมาตรการที่สอดคล้องกับสถานะความต้องการและความจำเป็นของแต่ละบุคคล   มาตรการข้อหนึ่งข้อใดใน 3 แนวทาง  ได้แก่ 1.  การพักชำระหนี้ให้สูงสุดที่ 90 วัน  หรือ 3 เดือน   โดยลูกค้าไม่ต้องผ่อนชำระทั้งเงินต้นและดอกเบี้ยกับธนาคารเป็นเวลา 3 เดือน (3 งวด)  จากนั้นในเดือนที่ 4 ลูกค้าจึงผ่อนชำระค่างวดในอัตราเดิมตามปกติที่เคยผ่อนอยู่ จนกว่าจะครบอายุสัญญาที่ทำไว้ จากนั้นจึงค่อยผ่อนชำระเงินต้นและดอกเบี้ยของ 3 เดือนที่พักชำระไว้ดังกล่าวต่อท้าย กล่าวคือ หากเวลาครบกำหนดสัญญาเดิมอยู่ที่ 3 ปี หรือ 36 เดือน  ก็จะชำระเสร็จสิ้นที่ 39 เดือน หรืออาจกล่าวได้ว่าเป็นแนวทางในการยืดเวลาการชำระหนี้ให้ลูกค้าออกไป 3 เดือน เพื่อไม่ต้องพะวงกับการชำระค่างวดระหว่างน้ำท่วม 
ส่วนมาตรการที่ 2. คือ การขยายระยะเวลาผ่อนชำระหนี้ให้สูงสุด 12 เดือน   ซึ่งจะเป็นการช่วยลดจำนวนเงินผ่อนชำระต่อเดือนให้แก่ลูกค้า  เช่น หากเดิมลูกค้าทำสัญญาเงินกู้ไว้กับธนาคารจำนวน 5 ปี หรือ 60 เดือน  ยอดผ่อนชำระที่  10,000 บาทต่อเดือน   ถ้าขยายระยะเวลาผ่อนชำระหนี้ออกไปสูงสุดที่ 12 เดือน  สัญญาเงินกู้ดังกล่าวก็จะกลายเป็น 6 ปี หรือ 72 เดือน โดยยอดผ่อนชำระต่อเดือนก็จะลดลงเหลือ 8,000 บาทต่อเดือน 
สำหรับมาตรการที่ 3. คือ การปรับลดอัตราดอกเบี้ยลงจากอัตราปัจจุบัน เป็นเวลา 6 เดือน โดยแบ่งเป็นการลดดอกเบี้ยสูงสุดที่ 1.5% สำหรับสินเชื่อบุคคลมีหลักประกัน และลดดอกเบี้ยสูงสุดที่ 7% สำหรับสินเชื่อบุคคลไม่มีหลักประกัน หรือคิดเป็นการปรับลดดอกเบี้ยให้ต่อเดือนสูงสุดที่ประมาณ 30% โดยลูกค้ายังคงผ่อนชำระหนี้ในแต่ละเดือนจำนวนเท่าเดิม แต่จะทำให้ลูกค้าสามารถเสร็จสิ้นการผ่อนชำระได้เร็วขึ้นจากเดิม 
 “เนื่องจากความจำเป็นและความต้องการของลูกค้าแต่ละท่านที่ย่อมแตกต่างกันออกไป ดังนั้นธนาคารจึงได้หาแนวทางที่ค่อนข้างหลากหลายไว้เพื่อเป็นตัวเลือกของลูกค้า ซึ่งเมื่อลูกค้าได้ติดต่อแจ้งความประสงค์เข้ามา ธนาคารจะพิจารณาให้ความช่วยเหลือด้วยแนวทางที่เหมาะสมและลดหลั่นกันไปตามความเดือดร้อนของแต่ละราย โดยหากลูกค้าท่านใดที่ได้รับผลกระทบมาก ธนาคารก็จะให้ความช่วยเหลือตามมาตรการดังกล่าวในเกณฑ์ที่สูงไปตามลำดับ  ทั้งนี้ มาตรการที่ได้ประกาศออกมานี้ อยู่บนพื้นฐานที่ธนาคารมีความตั้งใจจริงที่จะช่วยเหลือลูกค้าในแนวทางที่ดีที่สุดและเชื่อว่าเป็นมาตรการที่อยู่ในเกณฑ์ที่ดีในระบบสถาบันการเงิน”  นายสุภัค กล่าว 
อย่างไรก็ตาม ลูกค้าสามารถสอบถามรายละเอียดเพิ่มเติม และแจ้งความจำนงเข้าร่วมในมาตรการช่วยเหลือของธนาคารดังกล่าว ได้ที่ CIMB Thai Care Center 0-2626-7777 กด 0